Kokas (upė)
Kokas (isp. Río Coco), Segovija (Río Segovia), Vankis (Río Wanki) – ilgiausia upė Centrinėje Amerikoje. Beveik per visą savo ilgį sudaro Hondūro-Nikaragvos valstybinę sieną. Susidaro susiliejus Komali (atiteka iš Hondūro) ir Tapakali (atiteka iš Nikaragvos) upėms. Teka daugiausia į šiaurės rytus per retai gyvenamą selvą. Smarkiai vingiuoja, sudaro meandras ir senvages. Įteka į Karibų jūrą ties Padėkos Dievui kyšuliu. Didžiausi intakai: Bokajus ir Vaspukas. Laivuojama 220 km nuo žiočių. Prie upės įsikūrę daugiausia indėnų miskitų kaimai.